**У К А З А Н И Я**

ОТНОСНО: приемане на образец и съдържание на електронен регистър на жалбите и сигналите, и указания за попълване на електронен регистър на жалбите и сигналите, и комплектуване на преписките по жалби срещу решенията на ОИК

При постъпване на жалба или сигнал в общинската избирателна комисия същата следва да бъде заведена във входящия регистър на комисията, като се отбелязват датата и часът на постъпването й. Датата и часът на постъпването и входящият номер на жалбата в регистъра се отбелязват върху самата жалба и върху копието на жалбоподателя.

Всяка ОИК създава и поддържа електронен регистър на жалбите при спазване на Закона за защита на личните данни. Регистърът е публичен и се публикува на интернет страницата на комисията. Регистърът е със следното съдържание:

|  |  |  |  |  |  |
| --- | --- | --- | --- | --- | --- |
| Вх.№ ....... | Жалбоподател | Предмет | Решение на ОИК | Решение на ЦИК | Съдебно решение  |
| 1 | 2 | 3 | 4 | 5 | 6 |

В регистъра се вписват последователно постъпилите в ОИК жалби, като при попълване:

* в колона 1 се отбелязва входящ номер, дата и час на постъпване на жалбата;
* в колона 2 се отбелязват имената на жалбоподателя и организацията, която представлява;
* в колона 3 се описва обжалваното решение, действие или бездействие на СИК или ОИК. Когато се обжалва решение на ОИК, се изписва точният му номер и се осигурява достъп към него (хиперлинк);
* в колона 4 се изписва номерът на решението на ОИК по жалбата срещу решение, действие или бездействие на СИК и се осигурява достъп до него (хиперлинк);
* в колона 5 се записва номерът на решението на ЦИК по жалбата срещу решението на ОИК и се осигурява достъп до него (хиперлинк);
* в колона 6 се посочва номерът на съдебното решение по решението на ЦИК, когато последното е обжалвано.

Веднага след постъпването на жалба срещу решение на ОИК тя се комплектува с необходимите документи и книжа и се изпраща в ЦИК.

Когато ОИК при приемане на решенията си не е постигнала необходимото мнозинство от две трети от присъстващите членове, е налице решение за отхвърляне по смисъла на чл. 85, ал. 4, изречение второ от ИК. В този случай в мотивите на решението се изписва съдържанието на предложения проект и останалите обсъждани становища и аргументи, присъствалите членове и поименно начинът на гласуването им, а в диспозитива се посочва, че е налице решение за отхвърляне, както и че решението подлежи на обжалване.

С оглед кратките срокове за обжалване на решенията на ОИК и за произнасянето на ЦИК жалбите и приложенията към тях се изпращат в сканирани копия на електронната поща на Централната избирателна комисия – cik@cik.bg или по телефакс на ЦИК. Едновременно с това жалбата и приложенията се изпращат незабавно по куриер до ЦИК в оригинал с придружително писмо.

Към жалбата се прилагат:

1. Копие от решението, което се обжалва, подписано от председателя и секретаря на ОИК.

2. Извлечение от протокола на комисията, което да съдържа данни колко членове са присъствали на заседанието на ОИК, разискванията при вземане на обжалваното решение, колко членове са гласували „за“ и колко „против“. Извлечението от протокола следва да е подписано от председателя и секретаря на ОИК. Вместо извлечение от протокола може да се изпрати копие от протокола, подписано от председател и секретар.

3. Пълномощното на лицето, което подава жалбата, когато тя се подава чрез пълномощник.

4. Писмените доказателства и други документи, приложени към жалбата.

5. Писмените доказателства и други документи, послужили като основание за вземане на решението (заявления, молби, удостоверения, становища, пълномощни и др.), обсъждани от ОИК при вземане на решението.

6. Копие от екземпляра на обжалваното решение, който е поставен на общодостъпното място за обявяване решенията на ОИК и който съдържа удостоверяване на коя дата и в колко часа решението е било обявено на таблото на ОИК и на коя дата и в колко часа е свалено от таблото, подписано от председателя и секретаря на комисията, както и разпечатка от интернет страницата на комисията, която съдържа публикувания екземпляр от обжалваното решение и данни за датата и часа на публикуването.

7. Когато се обжалват решенията за регистрации на застъпници, следва да се изпращат копия и от заявленията и документите за регистрация, както и от страницата от съответния регистър с направените в него вписвания.

При постъпване на жалбата в ЦИК същата се завежда незабавно в съответния входящ регистър на комисията и се разпределя от председателя или от определен от него член на ЦИК, който я докладва в законния срок пред комисията.

Членът на ЦИК преглежда веднага разпределената му преписка и ако не е комплектувана, незабавно изисква от ОИК необходимите за произнасянето по жалбата документи и книжа.

8. Когато е постъпила жалба в ЦИК, която е препратена на съответната ОИК по компетентност, районната комисия се произнася с решение, за което уведомява незабавно ЦИК по електронна поща.

9. Общинската избирателна комисия е длъжна да се произнася в срок по всички постъпили жалби и сигнали.

Общинската избирателна комисия е длъжна да изпрати незабавно и всички допълнително изискани от член на ЦИК материали и книжа.